ไทยประกันชีวิตรุกฆาตโต20%
&nbsp;นำตัวแทนยึดพื้นที่ทั่วแผ่นดินสู้ศึกแบงก์แอสชัวรันส์รุกภูธร
28 ม.ค. 2556

นำตัวแทนยึดพื้นที่ทั่วแผ่นดินสู้ศึกแบงก์แอสชัวรันส์รุกภูธร
ไทยประกันชีวิตตั้งเป้ายึดพื้นที่ทั่วแผ่นดิน หวังเบี้ยลูกค้ารายใหม่ 1.5 หมื่นล้านบาท เพิ่มขึ้น 20%
นายอังกูร ศรีกัลยาณบุตร ผู้ช่วยกรรมการผู้จัดการใหญ่ บริษัทไทยประกันชีวิต เปิดเผยว่า ปี 2556 บริษัทตั้งเป้าหมายเบี้ยปีแรกจากทุกช่องทางขายไว้ที่ 1.55 หมื่นล้านบาท เพิ่มขึ้น 24.59% จากปี 2555 ที่มีเบี้ยรับปีแรกประมาณ 1.24 หมื่นล้านบาท เน้นการขายกรมธรรม์ระยะยาวเป็นหลัก และกรมธรรม์ออมทรัพย์ที่ชำระเบี้ย 710 ปี คุ้มครอง 15 ปี เพื่อให้ประชาชนได้สิทธิประโยชน์ทางภาษีรวมทั้งได้รับความคุ้มครองระยะยาวและสินค้าสำหรับผู้สูงอายุ ซึ่งบริษัทจะได้ประโยชน์ด้านความสม่ำเสมอของรายได้ เพราะถ้าขายกรมธรรม์ที่ชำระเบี้ยระยะสั้นเกินไปจะมีผลต่อเบี้ยต่ออายุที่จะลดลงมากในปีต่อไป
“เราไม่ตั้งเป้าหมายไว้สูงมากๆ จะเห็นได้ว่าทุกๆ ปีก็จะเติบโตประมาณ 10-20% และพยายามรักษาสัดส่วนลูกค้าเก่าต่ออายุกรมธรรม์ในปีต่อไปให้อยู่ในระดับ 8587% เพื่อรักษาการเติบโตอย่างสม่ำเสมอ” นายอังกูร กล่าว
นายอังกูร กล่าวว่า สำหรับการสร้างขวัญกำลังใจให้กับตัวแทนได้ใช้คำว่า “รุกฆาตยึดพื้นที่ทั่วแผ่นดิน” โดยคำว่า รุกฆาต มาจากการเล่นหมากรุก ที่เมื่อถึงตาที่หมากจะกินขุนจะใช้คำว่ารุกฆาต ส่วนคำว่ายึดพื้นที่ทั่วแผ่นดิน มาจากที่ผ่านมาบริษัทจะเป็นที่รู้จักของคนต่างจังหวัดมากที่สุด ซึ่งจะต้องรักษาความรู้สึกของประชาชนในต่างจังหวัดไว้ให้ได้
นอกจากนี้ ยังให้นโยบายในการเข้าหาลูกค้าตั้งแต่ต้นปีเหมือนปีที่ผ่านมา เพราะเหตุการณ์ไม่คาดฝันอาจเกิดขึ้นได้ตลอดเวลา เช่น ปี 2554 ที่เกิดเหตุการณ์น้ำท่วมทำให้การทำตลาดหยุดชะงักในช่วงปลายปี ซึ่งเป็นฤดูกาลขายประกันที่ดีที่สุดของทุกปี การเร่งทำงานทันทีทำให้บริษัทสามารถเติบโตได้อย่างต่อเนื่อง
“ปีนี้เราเห็นแล้วว่า ธนาคารจะลงทำตลาดแบงก์แอสชัวรันส์ในตลาดภูมิภาคหนักกว่าทุกปี และทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) มีการลงไปให้ความรู้กับประชาชนในส่วนของภูมิภาคมากขึ้น ซึ่งชี้ให้ทางตัวแทนเห็นโอกาสในการที่จะเข้าไปให้บริการลูกค้าให้มากขึ้น” นายอังกูร กล่าว
ตัวแทนบริษัท ไทยประกันชีวิต กล่าวว่า นายไชย ไชยวรรณ กรรมการผู้จัดการใหญ่ ได้ให้นโยบายประจำปี 2556 เป็นเวลา 3 ชั่วโมง ซึ่งนานกว่าทุกๆ ปีที่ผ่านมา โดยเน้นให้ตัวแทนเน้นการขายให้ตรงกับความต้องการของลูกค้าและให้การดูแลคุ้มครองในระยะยาว เพื่อสร้างความมั่นคงให้กับทุกฝ่าย 
ทั้งนี้ จะไม่ออกสินค้าที่ให้ผลตอบแทนแตกต่างกันระหว่างให้ธนาคารกับให้ตัวแทน เพื่อไม่ให้เกิดความลักลั่นและเป็นการสร้างขวัญกำลังใจให้ตัวแทน และจะเน้นพัฒนาตัวแทนให้ทันต่อสถานการณ์ที่เปลี่ยนแปลงไปในตลาดไทยและสถานการณ์โลก
“ปีนี้คุณไชยอยากเห็นความสมบูรณ์เกิดขึ้นทั้งการตลาด การบริการ การเข้าถึงลูกค้าทุกครัวเรือนโดยเน้นสินค้าระยะยาว” ตัวแทน กล่าว